Lasbrief ten spyt, Zuma gaan nié verskynOudpresident Jacob Zuma (Foto: Jacob Zuma/Twitter) Dit moenie as ŉ aanduiding van “enige miskenning van ŉ regsproses” beskou word nie, maar oudpres. Jacob Zuma se regspan sê hy gaan steeds nie Maandagoggend sy voete by die Zondo-kommissie na staatskaping sit nie. Zuma moes hom vandag om 10:00 by die kommissie aanmeld nadat ŉ lasbrief uitgereik is omdat hy tydens sy vorige verskyning sonder om verskoon te word uit die verrigtinge gestap het. Maroela Media het vroeër berig talle pogings deur verskeie politieke leiersfigure, ook van buite die ANC, asook van godsdiensleiers en ander gemeenskapsleiers het die naweek voortgeduur om Zuma te oortuig om die Konstitusionele Hof te gehoorsaam en op te hou met sy openlike ondermyning van die regstaat en die Grondwet. Teen gisteraand laat was alle uitlatings uit sy kamp egter reeds dat hy nie sou opdaag vir sy verskyning nie. In ŉ brief aan die kommissie sê Zuma se regspan die kommissie is bewus van ŉ hersieningsaansoek wat nog hangend is waarin hy vra dat Zondo hom aan die verrigtinge onttrek wanneer Zuma of enige van sy familielede betrokke is. Die Zondo-kommissie het hom vroeër tot die Konstitusionele Hof gewend waar beslis is Zuma moet verskyn en getuig tot die kommissie hom verskoon. Zuma het vroeër egter gesê hy sal eerder tronk toe gaan as om weer voor die kommissie te verskyn, terwyl lede van die uMkhonto weSizwe-veteranevereniging (MKMVA) verlede week gesê het hy gaan alles moontlik doen om te verhoed dat Zuma in hegtenis geneem word. Zuma voer aan Zondo is bevooroordeeld teenoor hom omdat hulle mekaar ken. Sy regspan voer voorts aan die lasbrief vir Zuma om van 15 tot 19 Februarie voor die kommissie te verskyn is onregmatig en nie in ooreenstemming met ŉ bevel wat die Konstitusionele Hof op 28 Januarie uitgereik het nie. “Om in die omstandighede voor adjunkhoofregter Zondo te verskyn, sal die hersieningsaansoek oor sy besluit om hom [Zondo] nie te verskoon nie, ondermyn en ongeldig maak,” lui die brief aan die kommissie. Hulle voer aan die hersieningsaansoek het nie voor die Konstitusionele Hof gedien nie. Dit is gevolglik nie oorweeg en tot ŉ beslissing gekom nie.